Mizík, Stanislav, poslanec NR SR (2021-11-02):
Vážené kolegyne a kolegovia, táto vláda pod taktovkou Matoviča, a je jedno, či bol premiér a či je teraz minister, zničila Slovenskú republiku. Zničila všetky sféry života. Zničila, absolútne dokatovala a zdehonestovala normálny život. Všetko prevrátila naopak. A teraz tu máme návrh poslanca Gyimesiho. Týka sa kultúry. Tej kultúry, ktorú táto vláda položila na lopatky. Dala jej KO, dala jej taký knokaut, z ktorého sa bude zotavovať veľmi-preveľmi ťažko. Ak vôbec. Vážení poslanci, máme tu nový návrh poslanca Gyimesiho. Áno, práve toho Gyimesiho, cez ktorého doplňujúci zákon, návrh, prešla šialená očkovacia lotéria, ktorá bola jeden obrovský a sprostý škandál a bohapusté míňanie peňazí. Máme tu teraz návrh, ktorý dokazuje, že štát asi financie má, keď je tu návrh zákona na financovanie menšinového združenia, jedného spolku, pričom tých spolkov je tu obrovské množstvo. Pritom Fond na podporu kultúry národnostných menšín Kult Minor má po novom predstavovať 8,2 milióna eur ročne, čiže o 200-tisíc viac. Nemal teda Csemadok z čoho čerpať? Nebude mať z čoho čerpať? Nečerpal projektové podpory? Fond pre kultúru, podporu kultúry národnostných menšín definuje percentuálne prerozdelenie celkového objemu zdrojov v prospech jednotlivých menšín. V prípade maďarskej menšiny je to 53 %. Tak nemá teda z čoho čerpať Csemadok? Chcete povedať, že nečerpal? Žil zo vzduchu? No nie, nežil zo vzduchu. Organizácie Csemadoku sú štedro financované zo špeciálnych štátnych menšinových fondov práve cez projekty. Všetky kultúrne a osvetové projekty a aktivity Csemadoku sú omnoho lepšie podporované z daní občanov Slovenska ako činnosť Matice slovenskej v prospech štátotvorného národa. Táto je podfinancovaná, bola jej znížená dotácia o 23 %, ale, samozrejme, je vylúčená z grantových schém. Tentoraz na rozdiel od toho, ako som obyčajne korektný, tak teraz nebudem korektný. Nebudem ani veľmi tolerantný. No a prečo? Pretože nemôžem. Bohapustá drzosť, vaša nafúknutosť, pán Gyimesi, a rafinovaný šovinizmus a farizejskosť prekračuje normy, preráža dno normality. Aký má význam váš návrh, keď je o vás, vašu menšinu postarané ako maličké dieťa v bavlnke. Vaša menšina má veľké, preveľké nadpráva, o ktorých nemôžu menšiny v Maďarsku ani snívať. Máte nadpisy v maďarčine, už budete mať šípové tabule v maďarčine, máte materské školy, stredné školy, ešte aj váš Csemadok je financovaný nad priemer, aj celú, v celoeurópskom kontexte financovania menšinových kultúrnych spolkov. Máte všetko na tácke, lenže sa mi zdá, že vaša pahltnosť je nekonečná. Pán Gyimesi, keď som išiel druhýkrát do parlamentu, vedel som, že človek musí byť pripravený na to, s kým príde do stretu. Preto som si vyselektoval ľudí, ktorí boli primátormi, starostami, viceprimátormi, poslancami, čerpateľmi európskych fondov, našich dotácií, tiež podnikateľov s nadpriemernými obratmi a ziskami a tiež tých, ktorých rodinní príslušníci už sedeli v predchádzajúcich parlamentoch. A predstavte si, vy ste sa zaradil medzi takých, čo mi spadli dokonca do viacerých kategórií. Vy vlastne aj do všetkých. Takže teraz fakty. Pán Gyimesi, postupnými krokmi ste sa vďaka svojim stykom a výrobou svojich nepriateľov stal veľmi viditeľná osoba z maďarskej menšiny a na tento váš návrh sa preto treba pozrieť aj z pohľadu takéhoto. Ste strčený všade, kde sa narúša protokol, normálne vzťahy medzi susednými štátmi, v tomto prípade medzi Slovenskom a Maďarskom. Pripomeniem vám vaše rokovanie s maďarským ministrom Szijjártom. Vy ste normálne a na drzovku rokoval s ministrom zahraničných vecí o vnútroštátnych témach Slovenska, okrem iného o dvojitom občianstve. A na drzovku ste dokonca nazval našich bruselských sluhov a otrokov Korčoka a Klusa hungarofóbmi. Váš predok mal kontakty na maďarských komunistických funkcionárov, a to najvyšších, Jánosa Kádára a Károlyho Grósza. Obaja boli poloviční Slováci dokonca. A ajhľa, pokračujete v tradícii. Vy sa vytŕčate pri Orbánovi. A tie vaše vyjadrenia o tom, že kto nie je Maďar, nemôže ani myslieť ako Maďar, či ten, kto sa prižení do maďarskej komunity, nemôže byť člen maďarskej komunity, potvrdzujú, tieto výroky potvrdzujú váš šovinizmus. A okrem iného to ste teda ale dali kvapky pánovi Maroszovi, čo potajme fotí ľudí v reštauráciách, čo má ženu Maďarku. Chudák, kde on bude patriť? A práve cez tieto fakty, ktoré som povedal, je potrebné pozerať sa na tento váš návrh. Práve touto optikou. Vy používate v tomto prípade Csemadok ako falošný štít a baranidlo. Štít, ktorý vám slúži k vašim cieľom. Absolútne vám ušlo, teda naschvál vám ušlo, že Csemadok je financovaný veľmi dobre, dostatočne, až veľmi dobre. Kultúru vaša vláda, vláda, v ktorej ste aj vy, šovinista a oportunista, pán Gyimesi, súčasťou, zničila. Táto kultúra bola zničená. Zničila a zdehonestovala všetko dobré, čo tu po komunistoch a ich darebáckych nasledovníkoch ostalo. Ešte aj tie malé odrobinky dobrého ste zničili. Vy ste tu konkrétne sedel ako akýsi démon, keď Matovič zavádzal šialenú lotériu a vy ste ju obhajoval, vy ste bol jeho komplic. Vy ste bol súčasťou lotroviny, ktorá nemá v stredoeurópskom kontexte obdobu. Vyhadzovali ste neuveriteľné financie na naozaj, poviem tak tvrdo, retardovanú nuansu, ktorú ste spichli s Matovičom. Vaša vláda okradla Slovákov, Maďarov, Rusínov, ešte aj Cigánov okradla, keby tu boli Eskimáci či Masajovia, aj tých by ste obrali o peniaze, slobodu a práva. Teraz vaša vláda obsekáva Maticu a vy chcete ďalšie nadpráva jednému spolku. Ale kde sú desiatky ďalších spolkov, tak slovenských ako maďarských, rusínskych, českých? Pán Gyimesi, keď existuje iredenta a piata kolóna, tak ste to vy, tu sedíte vedľa mňa. Ďakujem.